## El Consell autoritza la contractació d’emergència de les actuacions de restauració hidrològica en llits de la Comunitat Valenciana afectats per la riuada

*** Les actuacions es desenrotllaran en les conques hidrogràfiques del riu Túria, el Xúquer, especialment el riu Magre, i les rambles de Poio, Pozalet i Saleta
* El pressupost estimat supera el milió d’euros i el termini d’execució previst és de set mesos**

El Consell ha aprovat la declaració d’emergència per a la contractació de les actuacions de restauració hidrològica en diferents llits de la Comunitat Valenciana afectats per les inundacions del passat 29 d’octubre, tant per a l’execució de les obres com l’assistència tècnica a la direcció d’obra i coordinació de seguretat i salut. La inversió total prevista ascendix a 1.023.293 euros.

El contracte principal per a l’execució de les obres té un pressupost de 943.675 euros, amb un termini d’execució estimat de sis mesos. D’altra banda, el contracte d’assistència tècnica, que inclou la direcció d’obra i la coordinació de seguretat i salut, compta amb una inversió de 79.618 euros i una duració prevista de set mesos.

Les pluges torrencials van provocar el desbordament de rambles i barrancs, fet que va ocasionar inundacions greus i va deixar nombroses zones forestals degradades, especialment en llits, barrancs i àrees confrontants, a on també es van vore afectades diverses instal·lacions i infraestructures. Malgrat que les competències en els barrancs i en el domini públic hidràulic són de la Confederació Hidrogràfica del Xúquer, els treballs en matèria forestal en les riberes sí que són competència autonòmica.

En este sentit, els treballs aprovats pel Consell preveuen la reparació urgent d’infraestructures clau com ara dics de formigó ciclopi, mamposteria hidràulica i gabions danyats en diverses conques hidrogràfiques del riu Túria, el Xúquer (especialment el riu Magre) i les rambles de Poio, Pozalet i Saleta.

L’objectiu d’esta actuació és restituir la funcionalitat dels elements de correcció hidrologicoforestal, essencials per a reduir la velocitat de les escorrenties, retindre sediments i previndre danys futurs davant de nous episodis de pluges torrencials.

Les obres inclouran, a més, millores d’accessos a zones de difícil entrada per a facilitar l’arribada de maquinària, la reparació del bol dissipador i la reconstrucció dels dics més danyats. També es construiran noves infraestructures de reforç aigües amunt en aquells casos en els quals els dics existents han quedat reblits.

Estes intervencions de correcció hidrològica forestal no van ser inventariades inicialment i les afeccions s’han detectat posteriorment durant les labors de camp. A més, són actuacions distintes i complementàries a les previstes pel Ministeri per a la Transició Ecològica i el Repte Demogràfic.

Fecha: 17/06/2025